作者：刘清夫
词牌/韵律：沁园春

paragraphs: 浅碧芙蓉，素艳亭亭，前身阿娇。
记湘滨露冷，酥容倍洁，华清水滑，酒晕全消。
瑶剪丰肥，云翻碎萼，白羽鲜明时自摇。
风流处，是古香幽韵，时度仙飙。
琼枝璧月清标。
对千朵婵娟倾翠瓢。
况水晶台榭，低迷净绿，冰霜词调，隐约轻桡。
细认金房，锺奇孕秀，已觉青衿横素腰。
西风晚，看花开十丈，玉井非遥。